Ákvörðun Kolbeins Óttarssonar Proppé, þingmanns Vinstri grænna um að draga framboð sitt til baka, var hans ákvörðun og fer í ferli innan þingflokks Vinstri grænna, segir Bjarkey Olsen Gunnarsdóttir, þingflokksformaður VG.
Kolbeinn greindi frá því í gærkvöld að hann hafi komið illa fram við konur og að kvartað hafi verið undan hegðun hans til fagráðs Vinstri grænna. Hann segir að það ferli sem þá fór af stað hafi opnað augu hans fyrir því að ýmsu sé ábótavant í hans hegðun. Bjarkey segir að sér hafi komið ákvörðun Kolbeins á óvart.
Jájá það gerði það nú, ég ætla nú samt að segja, þetta er bara góð ákvörðun, þetta er hans ákvörðun og málið fer í ferli hjá hreyfingunni eins og vera ber og við bara sjáum svo til hvernig það verður allt saman, þannig að það er lítið um það að segja annað en að það er bara gott að sjá að fólk kannast við og tekur á málunum.
Sagði Bjarkey á Morgunvaktinni á Rás1 í morgun. Í flestum stjórnmálaflokkum hér á landi eru fagráð eða siðanefndir sem taka á eineltismálum, kynferðislegri og kynbundinni áreitni og ofbeldi innan flokkanna. Í verklagsreglum fagráðs VG kemur fram að trúnaður ríki gagnvart málsaðilum. Ekki hafa fengist upplýsingar um hvers eðlis brotin eru eða hversu margar kvartanir bárust til fagráðsins vegna hegðunar Kolbeins.
Kolbeinn sóttist eftir því að leiða lista flokksins í Suðurkjördæmi en lenti í fjórða sæti. Hann ákvað að þiggja ekki sætið og tilkynnti að hann hygðist bjóða sig fram í Reykjavík. Eftir því sem næst verður komist hyggst hann sitja áfram sem þingmaður til loka kjörtímabilsins. Katrín Jakobsdóttir formaður VG og forsætisráðherra hefur ekki getað veitt viðtal vegna málsins í morgun.